Auðvitað má finna mörg orð í fornum textum sem eru ókunnuleg og ekki hluti af venjulegum orðaforða nútímamanna en það sem hefur bæst við orðaforðann er þó margfalt meira . Ef við berum íslenskt nútímamál hins vegar saman við nágrannamálin , til dæmis Norðurlandamálin og ensku , er ríkulegt beygingakerfi íslenskunnar kannski mest áberandi . Þau einkenni íslensks nútímamáls sem nú voru nefnd valda því að í íslensku má sjá ýmiss konar vitnisburð um almennt eðli tungumála sem er falinn í nágrannamálunum . Íslenska er með öðrum orðum nægilega lík vel þekktum og þaulrannsökuðum tungumálum , eins og ensku , þýsku og frönsku til dæmis , til þess að samanburður sé tiltölulega auðveldur en um leið nægilega ólík þessum tungumálum til að geta varpað nýju og áhugaverðu ljósi á ýmis atriði sem varða setningagerð tungumála almennt . Vegna þessa hefur íslenskt nútímamál verið vinsælt rannsóknarefni hjá málvísindamönnum víða um heim undanfarna áratugi .